હૈદરાબાદમાં ભારત અને વેસ્ટ ઈન્ડિઝ વચ્ચેની બીજી ટેસ્ટ મેચમાં બીજી ઈનિંગમાં ભારતીય બોલર ઉમેશ યાદવની ઘાતક બોલિંગ સામે કેરેબિયન્સનો ધબડકો થયો છે. વેસ્ટ ઈન્ડિઝ 56 રનના દેવા સાથે મેદાનમાં ઉતર્યું હતું. જો કે ઉમેશ યાદવના તરખાટ સામે ઓપનિંગ બેટ્સમેનો શૂન્યમાં આઉટ થઈ ગયા હતા. ઉમેશ યાદવે બ્રેથવેઈટને પ્રથમ ઓવરના બીજા જ બોલે આઉટ કરીને વેસ્ટ ઈન્ડિઝને જોરદાર આંચકો આપ્યો હતો. ત્યારબાદ ત્રીજી ઓવરના ત્રીજા બોલે રવિચન્દ્રન અશ્વિને પોવેલને શૂન્યમાં આઉટ કરતા વેસ્ટ ઈન્ડિઝને 6 રનમાં બે વિકેટ પડી ગઈ હતી. કેરેબિયન્સની નબળી બેટિંગનો સિલસિલો યથાવત્ રહ્યો હતો અને 70 રનમાં છ વિકેટ ગુમાવી દીધી હતી. કેપ્ટન જેસન હોલ્ડર અને એમ્બ્રિસ વચ્ચે ભાગીદારીથી માંડ ટીમનો સ્કોર 100ને પાર પહોંચ્યો હતો. બીજી ઈનિંગમાં વેસ્ટ ઈન્ડિઝે 127માં ખખડ્યું હતું. ભારતને ટેસ્ટ જીતવા માટે 72 રનની જરૂર છે. ભારતીય બોલર્સનું શાનદાર પ્રદર્શન રહ્યું હતું અને ઉમેશ યાદવે ચાર તેમજ જાડેજાએ ત્રણ વિકેટ ઝડપી હતી જ્યારે અશ્વિને બે અને કુલદીપે એક વિકેટ ઝડપી હતી. ટેસ્ટ મેચમાં ઉમેશ યાદવે સૌપ્રથમ વખતે બે ઈનિંગ્સમાં મળીને દસ વિકેટ ઝડપવાનું ગૌરવ પ્રાપ્ત કર્યું હતું. આ સાથે જ તે જવગલ શ્રીનાથ અને પ્રસાદ જેવા બોલર્સની બાદ બે ઈનિંગ્સમાં દસ વિકેટ ઝડપનાર ફાસ્ટ બોલર બન્યો હતો.